Իջեւանի «Արնար» մարզադաշտում «Իմպուլսը» ՀՀ բարձրագույն խմբի առաջնության 26-րդ տուրից հետաձգված խաղում հյուրընկալել էր Կապանի «Գանձասարին» եւ կարողացավ ռեւանշի հասնել 19-րդ տուրում Կապանում կրած 0:3 հաշվով պարտության դիմաց՝ հաղթելով 3:0 հաշվով: Խաղի հենց սկզբից «Իմպուլսը» տիրեց տարածքային առավելությանը եւ հետզհետե սկսեց վտանգավոր գրոհներ կազմակերպել: 19-րդ րոպեին Արտակ Խաչատրյանի ձախ եզրից կատարած հիանալի փոխանցումից հետո ՀՀ առաջնության լավագույն ռմբարկուների ցուցակը գլխավորող Նորայր Գյոզալյանը գլխի գեղեցիկ պտտեցված հարվածով բացեց խաղի հաշիվը՝ խփելով այս մրցաշրջանում իր 19-րդ գոլը: Խփած գոլից հետո «Իմպուլսը» կարող էր եւս մի քանի անգամ աչքի ընկնել, սակայն նպաստավոր դիրքերից վրիպեցին Դիեգո Կաստրոն եւ Արթուր Բարսեղյանը: 2-րդ կեսում արդեն «Իմպուլսի» առավելությունը բացահայտ էր: 60-րդ րոպեին մոտ 20մ-ից տուգանայինից կատարած հաշվենկատ հարվածով Նարեկ Դավթյանը կրկնապատկեց խաղի հաշիվը: 76-րդ րոպեին Արթուր Բարսեղյանը մեն-մենակ մնաց դարպասապահի դիմաց եւ խաղի հաշիվը վերածեց խոշոր՝ 3:0-ի: Խաղավերջում «Իմպուլսը» մի քանի անգամ կարող էր ավելի մեծացնել հաշվի տարբերությունը, սակայն նպաստավոր դիրքերից վրիպեցին Դիեգո Կաստրոն եւ Ֆիլիպ Տիմովը: Այսպիսով «Իմպուլսը» խոշոր՝ 3:0 հաշվով հաղթեց «Գանձասարին» եւ էլ ավելի ամրապնդվեց մրցաշարային աղյուսակի 3-րդ հորիզոնականում: Հաջորդ՝ 31-րդ տուրում «Իմպուլսը» նոյեմբերի 25-ին ժամը 14:00-ին Երեւանի «Հանրապետական» մարզադաշտում կհյուրընկալվի «Փյունիկի» կողմից: